CELEX: 32009R0663
Language: el
Date: 2009-07-13 00:00:00
Title: Κανονισμός (ΕΚ) αριθ. 663/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009 , για τη θέσπιση προγράμματος ενίσχυσης της οικονομικής ανάκαμψης με τη χορήγηση κοινοτικής χρηματοδοτικής συνδρομής για έργα στον τομέα της ενέργειας

31.7.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 200/31
            
         
      ΚΑΝΟΝΙΣΜΌΣ (ΕΚ) αριθ. 663/2009 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   
   της 13ης Ιουλίου 2009
   για τη θέσπιση προγράμματος ενίσχυσης της οικονομικής ανάκαμψης με τη χορήγηση κοινοτικής χρηματοδοτικής συνδρομής για έργα στον τομέα της ενέργειας
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 156 και το άρθρο 175 παράγραφος 1,
   την πρόταση της Επιτροπής,
   τη γνώμη της Ευρωπαϊκής Οικονομικής και Κοινωνικής Επιτροπής (1),
   Αφού ζήτησαν τη γνώμη της Επιτροπής των Περιφερειών,
   Αποφασίζοντας σύμφωνα με τη διαδικασία του άρθρου 251 της συνθήκης (2),
   Εκτιμώντας τα ακόλουθα:
   
               (1)
            
            
               Η ευρωπαϊκή οικονομία αντιμετωπίζει έντονη κάμψη λόγω της χρηματοπιστωτικής κρίσης. Έκτακτες και άμεσες προσπάθειες απαιτούνται για να αντιμετωπιστεί η σοβαρή και πρωτοφανής αυτή οικονομική κατάσταση. Για να αποκατασταθεί η εμπιστοσύνη μεταξύ των παραγόντων της αγοράς, τα μέτρα που έχουν αντίκτυπο στην οικονομία είναι ανάγκη να οριστικοποιηθούν αμελλητί.
            
         
               (2)
            
            
               Ταυτόχρονα, είναι σαφές ότι η μακροπρόθεσμη ευρωστία και βιωσιμότητα της ευρωπαϊκής οικονομίας εξαρτάται από την αναδιάρθρωσή της ώστε να είναι σε θέση να τηρήσει τις απαιτήσεις για ασφάλεια του ενεργειακού εφοδιασμού και την ανάγκη μείωσης των εκπομπών αερίων θερμοκηπίου. Το εν λόγω συμπέρασμα ενισχύεται από τον αυξανόμενο προβληματισμό για τη διασφάλιση αξιόπιστων προμηθειών φυσικού αερίου.
            
         
               (3)
            
            
               Υπό το πρίσμα των προβληματισμών αυτών, το Ευρωπαϊκό Συμβούλιο της 11ης και 12ης Δεκεμβρίου 2008 ενέκρινε, με τα συμπεράσματά του, το ευρωπαϊκό σχέδιο οικονομικής ανάκαμψης (σχέδιο ανάκαμψης), το οποίο υπέβαλε η Επιτροπή στις 26 Νοεμβρίου 2008 και με το οποίο καθορίζονται τρόποι με τους οποίους τα κράτη μέλη και η Ευρωπαϊκή Ένωση μπορούν να συντονίζουν τις πολιτικές τους και να εξασφαλίζουν νέα ώθηση της ευρωπαϊκής οικονομίας, εστιάζοντας την ώθηση αυτήν στους μακροπρόθεσμους στόχους της Κοινότητας.
            
         
               (4)
            
            
               Σημαντικό μέρος του σχεδίου ανάκαμψης αποτελεί η πρόταση για την αύξηση των κοινοτικών δαπανών σε καθορισμένους στρατηγικούς τομείς, για την αντιμετώπιση της έλλειψης εμπιστοσύνης των επενδυτών και για την ενίσχυση της διαμόρφωσης της μετάβασης προς μια ισχυρότερη μελλοντική οικονομία. Το Ευρωπαϊκό Συμβούλιο ζήτησε από την Επιτροπή να καταρτίσει κατάλογο συγκεκριμένων έργων, βάσει κατάλληλης γεωγραφικής κατανομής, με στόχο την ενίσχυση των αναπτυξιακών επενδύσεων, ιδίως για τα έργα υποδομής.
            
         
               (5)
            
            
               Για να τελεσφορήσει το σχέδιο ανάκαμψης, είναι ζωτικής σημασίας να χρηματοδοτηθούν μέτρα με τα οποία να αντιμετωπίζονται γρήγορα τόσο η οικονομική κρίση όσο και οι επείγουσες ενεργειακές ανάγκες της Κοινότητας. Ωστόσο, αυτό το ειδικό πρόγραμμα που θεσπίζει ο παρών κανονισμός δεν θα πρέπει να αποτελέσει προηγούμενο για μελλοντικά ποσοστά συγχρηματοδότησης στον τομέα των επενδύσεων για έργα υποδομής.
            
         
               (6)
            
            
               Τα εν λόγω μέτρα, για να έχουν ορατό και ουσιαστικό αποτέλεσμα, θα πρέπει να εστιάζονται σε λίγους συγκεκριμένους τομείς, στους οποίους η δράση θα συμβάλλει σαφώς στην επίτευξη των στόχων της ασφάλειας του ενεργειακού εφοδιασμού και της μείωσης των εκπομπών αερίων θερμοκηπίου, στους οποίους υφίστανται μεγάλα και ώριμα έργα, ικανά να απορροφήσουν αποτελεσματικά και αποδοτικά σημαντικά ποσά χρηματοδοτικής συνδρομής και να διαδραματίσουν ρόλο καταλύτη για την πραγματοποίηση σημαντικών επενδύσεων από άλλες πηγές, συμπεριλαμβανομένης της Ευρωπαϊκής Τράπεζας Επενδύσεων, και στους οποίους οι δράσεις σε ευρωπαϊκό επίπεδο μπορούν να έχουν προστιθέμενη αξία. Οι τομείς της υποδομής φυσικού αερίου και ηλεκτρικής ενέργειας, της υπεράκτιας αιολικής ενέργειας και της δέσμευσης και αποθήκευσης άνθρακα πληρούν τα κριτήρια αυτά. Η επιλογή των τομέων αυτών αντικατοπτρίζει τις ιδιαίτερες περιστάσεις του σχεδίου ανάκαμψης και δεν θα πρέπει να θέτει υπό αμφισβήτηση την υψηλή προτεραιότητα που αποδίδεται στην ενεργειακή απόδοση και την προαγωγή της ενέργειας από ανανεώσιμες πηγές, οι οποίες εμπίπτουν στο σχέδιο ανάκαμψης.
            
         
               (7)
            
            
               Εφόσον δεν καταστεί δυνατόν να δεσμευθούν όλα τα κονδύλια έως το τέλος του 2010, η Επιτροπή έχει δηλώσει την πρόθεσή της, όταν υποβάλει έκθεση το 2010 σχετικά με την εφαρμογή του παρόντος κανονισμού, να προτείνει, εφόσον είναι σκόπιμο, μέτρα που θα καταστήσουν δυνατή τη χρηματοδότηση έργων που συνάδουν με το σχέδιο ανάκαμψης, όπως έργα στον τομέα της ενεργειακής απόδοσης και της ενέργειας από ανανεώσιμες πηγές.
            
         
               (8)
            
            
               Όσον αφορά τις υποδομές στους τομείς του φυσικού αερίου και της ηλεκτρικής ενέργειας, εμφανίστηκαν προκλήσεις κατά τη διάρκεια των τελευταίων ετών. Οι πρόσφατες κρίσεις φυσικού αερίου (χειμερινές περίοδοι του 2006 και του 2009) και η αύξηση των τιμών του πετρελαίου έως τα μέσα του 2008 έδειξαν πόσο ευάλωτη είναι η Ευρώπη. Οι εγχώριες πηγές ενέργειας —φυσικό αέριο και πετρέλαιο— μειώνονται, με αποτέλεσμα η Ευρώπη να εξαρτάται όλο και περισσότερο από εισαγωγές για τον ενεργειακό της εφοδιασμό. Στο πλαίσιο αυτό, οι ενεργειακές υποδομές θα διαδραματίσουν ζωτικό ρόλο.
            
         
               (9)
            
            
               Ωστόσο, η σημερινή οικονομική και χρηματοπιστωτική κρίση επηρεάζει την υλοποίηση έργων ενεργειακής υποδομής. Η υλοποίηση ορισμένων σημαντικών έργων —συμπεριλαμβανομένων έργων κοινοτικού ενδιαφέροντος— μπορεί να καθυστερήσει σημαντικά λόγω έλλειψης κονδυλίων. Συνεπώς, είναι σκόπιμο να αναληφθεί επείγουσα δράση για την υποστήριξη των επενδύσεων σε ενεργειακές υποδομές. Λόγω του σημαντικού χρόνου που απαιτείται για να σχεδιαστούν και να υλοποιηθούν τα έργα αυτά, είναι σημαντικό να επενδύσει αμέσως η Κοινότητα στις υποδομές αυτές, ώστε να είναι σε θέση, ιδίως, να επιταχύνει την ανάπτυξη έργων ιδιαίτερης σημασίας για την ασφάλεια του ενεργειακού εφοδιασμού εντός της Κοινότητας. Αυτό θα αποδειχτεί ζωτικό για την εξασφάλιση του ενεργειακού εφοδιασμού της Κοινότητας σε ανταγωνιστικές τιμές, όταν η οικονομία ανακάμψει και αυξηθεί η παγκόσμια ζήτηση ενέργειας.
            
         
               (10)
            
            
               Μεταξύ των έργων ενεργειακής υποδομής απαιτείται να επιλεγούν έργα τα οποία θα είναι σημαντικά για τη λειτουργία της εσωτερικής αγοράς ενέργειας και την ασφάλεια του ενεργειακού εφοδιασμού και θα συμβάλλουν επίσης στην ανάκαμψη της οικονομίας.
            
         
               (11)
            
            
               Στις περιπτώσεις της δέσμευσης και αποθήκευσης άνθρακα και της υπεράκτιας αιολικής ενέργειας ιδίως, ο παρών κανονισμός θα πρέπει να στηριχθεί στο ευρωπαϊκό στρατηγικό σχέδιο ενεργειακής τεχνολογίας, το οποίο υπέβαλε η Επιτροπή, στις 22 Νοεμβρίου 2007 και το οποίο προβλέπει ένα κοινό στρατηγικό σχέδιο ενεργειακής έρευνας και καινοτομίας βάσει των στόχων της ενεργειακής πολιτικής της ΕΕ με ταυτόχρονη δέσμευση για την ανάληψη έξι ευρωπαϊκών βιομηχανικών πρωτοβουλιών. Το Ευρωπαϊκό Συμβούλιο της 16ης Οκτωβρίου 2008 κάλεσε την Επιτροπή να επισπεύσει σημαντικά την υλοποίηση του ευρωπαϊκού στρατηγικού σχεδίου ενεργειακής τεχνολογίας. Το πρόγραμμα εγκαινιάζει τη χρηματοδότηση της δέσμευσης και αποθήκευσης άνθρακα και των έργων υπεράκτιας αιολικής ενέργειας χωρίς να θίγεται η μελλοντική ανάληψη των έξι βιομηχανικών πρωτοβουλιών σχετικά με έργα ενεργειακής επίδειξης, όπως προβλέπει το ευρωπαϊκό στρατηγικό σχέδιο ενεργειακής τεχνολογίας.
            
         
               (12)
            
            
               Προκειμένου να υπάρξει άμεσος αντίκτυπος στην οικονομική κρίση, είναι ουσιώδους σημασίας η απαρίθμηση στον παρόντα κανονισμό των έργων τα οποία μπορούν να λάβουν άμεση χρηματοδοτική συνδρομή, υπό τον όρο ότι πληρούν τα κριτήρια αποδοτικότητας και αποτελεσματικότητας και εντός των ορίων που καθορίζονται από το δημοσιονομικό πλαίσιο.
            
         
               (13)
            
            
               Στην περίπτωση των έργων υποδομής στους τομείς του φυσικού αερίου και της ηλεκτρικής ενέργειας, ο κατάλογος αυτός θα πρέπει να καταρτίζεται βάσει της συμβολής του έργου στην επίτευξη των στόχων της ασφάλειας και της διαφοροποίησης του εφοδιασμού, όπως καθορίζονται στην πρόσφατη δεύτερη ανασκόπηση της ενεργειακής στρατηγικής της Επιτροπής της 13ης Νοεμβρίου 2008 και έχουν εγκριθεί από το Ευρωπαϊκό Κοινοβούλιο με το ψήφισμά του της 3ης Φεβρουαρίου 2009 και από το Συμβούλιο, με τα συμπεράσματα της 19ης Φεβρουαρίου 2009. Τα έργα θα πρέπει να επιλέγονται ανάλογα με τον βαθμό στον οποίο υλοποιούν τις προτεραιότητες που εντοπίζονται στην εν λόγω ανασκόπηση, έχουν φθάσει σε εύλογο βαθμό ωριμότητας και συμβάλλουν στην ασφάλεια και τη διαφοροποίηση των ενεργειακών πηγών και του εφοδιασμού, στη βελτιστοποίηση της χωρητικότητας του δικτύου και ολοκλήρωση της εσωτερικής ενεργειακής αγοράς —ιδίως όσον αφορά τα διασυνοριακά τμήματα—, στην ανάπτυξη του δικτύου για την ενίσχυση της οικονομικής και κοινωνικής συνοχής χάρη στη μείωση της απομόνωσης των πλέον μειονεκτικών περιοχών ή νήσων της Κοινότητας, στη σύνδεση ανανεώσιμων πηγών ενεργείας, στην ασφάλεια, αξιοπιστία και διαλειτουργικότητα των διασυνδεδεμένων δικτύων, καθώς και στην αλληλεγγύη μεταξύ των κρατών μελών. Η υλοποίηση των έργων αυτών θα απαιτήσει τη δέσμευση των εθνικών, περιφερειακών και τοπικών αρχών για την επίσπευση των διοικητικών διαδικασιών και εγκρίσεων. Για πολλά έργα, η υποστήριξη δεν θα εξασφαλισθεί εντός του προκαθορισθέντος χρονικού πλαισίου αν δεν σημειωθεί η εν λόγω επίσπευση.
            
         
               (14)
            
            
               Στην περίπτωση της υπεράκτιας αιολικής ενέργειας, ο κατάλογος θα πρέπει να περιλαμβάνει έργα τα οποία μπορούν να θεωρηθούν, βάσει πληροφοριών που συνελέγησαν από ενδιαφερομένους κύκλους στο πλαίσιο της Ευρωπαϊκής Πλατφόρμας Τεχνολογίας Αιολικής Ενέργειας, καθώς και από βιομηχανικές και άλλες πηγές, ότι έχουν εγκριθεί και είναι έτοιμα προς υλοποίηση, ότι είναι καινοτόμα και στηρίζονται σε καλά καθιερωμένες αρχές, ότι η υλοποίησή τους μπορεί να επισπευσθεί αν δοθούν οικονομικά κίνητρα, ότι έχουν διασυνοριακή σημασία, ότι είναι μεγάλης κλίμακας και ότι μπορούν να αποδείξουν ότι τα αποτελέσματα της τεχνολογικής προόδου θα διανεμηθούν αποτελεσματικά στο πλαίσιο των στόχων και των δομών που έχουν εγκριθεί βάσει του ευρωπαϊκού στρατηγικού σχεδίου ενεργειακής τεχνολογίας. Η χρηματοδοτική συνδρομή θα πρέπει να διατίθεται για τα έργα αυτά των οποίων η υλοποίηση των οποίων μπορεί να προχωρήσει ουσιαστικά το 2009 και το 2010.
            
         
               (15)
            
            
               Στην περίπτωση της δέσμευσης και αποθήκευσης άνθρακα, ο κατάλογος θα πρέπει να καταρτισθεί κυρίως βάσει των πληροφοριών που συγκεντρώθηκαν από ενδιαφερόμενους κύκλους στο πλαίσιο του φόρουμ ορυκτών καυσίμων, του τεχνολογικού βήματος σταθμών ηλεκτροπαραγωγής ορυκτών καυσίμων με μηδενικές εκπομπές καθώς και από άλλες πηγές. Η χρηματοδοτική συνδρομή θα πρέπει να διατίθεται για τα έργα αυτά των οποίων η υλοποίηση των οποίων μπορεί να προχωρήσει ουσιαστικά το 2009 και το 2010. Η ετοιμότητα θα πρέπει να αξιολογείται βάσει της ύπαρξης ώριμου και υλοποιήσιμου σχεδίου για τη βιομηχανική εγκατάσταση, συμπεριλαμβανομένης της δέσμευσης άνθρακα, της ύπαρξης ώριμου και υλοποιήσιμου σχεδίου για τη μεταφορά και την αποθήκευση του CO2, και της εκπεφρασμένης δέσμευσης των τοπικών αρχών να υποστηρίξουν το έργο. Τα έργα θα πρέπει επίσης να αποδεικνύουν τον τρόπο με τον οποίο τα αποτελέσματα των τεχνολογικών επιτευγμάτων θα διανεμηθούν αποτελεσματικά και τον τρόπο με τον οποίο θα επιταχύνουν την επίτευξη των στόχων που καθορίζονται στο ευρωπαϊκό στρατηγικό σχέδιο ενεργειακής τεχνολογίας.
            
         
               (16)
            
            
               Θα χρειασθεί να γίνει επιλογή μεταξύ των επιλέξιμων προτάσεων. Η εν λόγω επιλογή θα πρέπει να εξασφαλίζει, μεταξύ άλλων, ότι δεν θα υποστηριχθεί σε κάθε κράτος μέλος παραπάνω από μία πρόταση δέσμευσης και αποθήκευσης άνθρακα, προκειμένου να εξασφαλισθεί η διερεύνηση μεγάλου φάσματος συνθηκών γεωλογικής αποθήκευσης και να υποστηριχτεί ο στόχος της τόνωσης της οικονομικής ανάκαμψης σε ολόκληρη της Ευρώπη.
            
         
               (17)
            
            
               Η κοινοτική χρηματοδότηση δεν θα πρέπει να δημιουργεί αδικαιολόγητες στρεβλώσεις του ανταγωνισμού ή δυσλειτουργίες της εσωτερικής αγοράς, ιδίως όσον αφορά τους κανόνες πρόσβασης τρίτων και τις πιθανές εξαιρέσεις στην πρόσβαση τρίτων. Η τυχόν χορήγηση επιπλέον εθνικών κονδυλίων εκτός της κοινοτικής χρηματοδότησης θα πρέπει να λαμβάνει υπόψη τους κανόνες περί κρατικών ενισχύσεων. Ανεξάρτητα από τη μορφή που λαμβάνει, η κοινοτική χρηματοδοτική συνδρομή θα πρέπει να χορηγείται σύμφωνα με τις διατάξεις του κανονισμού (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (3) («ο δημοσιονομικός κανονισμός»), και του κανονισμού (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (4), εκτός των περιπτώσεων κατά τις οποίες οι διατάξεις του παρόντος κανονισμού αποκλίνουν ρητά από τους κανόνες αυτούς.
            
         
               (18)
            
            
               Λόγω της επείγουσας ανάγκης αντιμετώπισης της οικονομικής κρίσης και των πιεστικών ενεργειακών αναγκών της Κοινότητας, ο παρών κανονισμός περιέχει ήδη αναλυτικές διατάξεις σχετικά με τις χρηματοοικονομικές λεπτομέρειες για τη χορήγηση της συνδρομής, συμπεριλαμβανομένου καταλόγου επιλέξιμων έργων. Επιπλέον, επειδή πρέπει επειγόντως να δοθεί ώθηση, όλες οι νομικές δεσμεύσεις με τις οποίες υλοποιούνται οι δημοσιονομικές υποχρεώσεις που ανελήφθησαν κατά το 2009 και 2010 θα πρέπει να υλοποιηθούν πριν από τα τέλη του 2010.
            
         
               (19)
            
            
               Κατά την υλοποίηση δράσεων που χρηματοδοτούνται δυνάμει του παρόντος κανονισμού, τα οικονομικά συμφέροντα της Κοινότητας θα πρέπει να προστατεύονται με την εφαρμογή προληπτικών μέτρων κατά της απάτης, της διαφθοράς και κάθε άλλης παράνομης δραστηριότητας, με τη διενέργεια ουσιαστικών ελέγχων και με την ανάκτηση αδικαιολογήτως καταβληθέντων ποσών και, σε περίπτωση που διαπιστώνονται παρατυπίες, με την επιβολή αποτελεσματικών, αναλογικών και αποτρεπτικών κυρώσεων σύμφωνα με τον κανονισμό (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων (5), τον κανονισμό (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (6), και τον κανονισμό (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου, της 25ης Μαΐου 1999, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) (7).
            
         
               (20)
            
            
               Λαμβάνοντας υπόψη τη φύση των ζητημάτων που καλύπτουν τα υποπρογράμματα, η Επιτροπή θα πρέπει να επικουρείται από διάφορες επιτροπές για την επιλογή των προς χρηματοδότηση προτάσεων και τον καθορισμό του ύψους της χορηγούμενης χρηματοδότησης στο πλαίσιο κάθε υποπρογράμματος.
            
         
               (21)
            
            
               Τα απαιτούμενα μέτρα για την εφαρμογή του παρόντος κανονισμού θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (8).
            
         
               (22)
            
            
               Δεδομένου ότι οι στόχοι του παρόντος κανονισμού, και συγκεκριμένα η ενίσχυση της οικονομικής ανάκαμψης στην Κοινότητα, η τήρηση των απαιτήσεων για ασφάλεια του ενεργειακού εφοδιασμού και η μείωση των εκπομπών αερίων θερμοκηπίου μέσω της αύξησης των δαπανών σε καθορισμένους στρατηγικούς τομείς δεν μπορούν να επιτευχθούν επαρκώς από τα κράτη μέλη, και μπορούν, συνεπώς, λόγω του εύρους του παρόντος κανονισμού και της φύσης των επιλεγόμενων τομέων και έργων, να επιτευχθούν καλύτερα σε κοινοτικό επίπεδο, η Κοινότητα μπορεί να θεσπίσει μέτρα, σύμφωνα με την αρχή της επικουρικότητας του άρθρου 5 της συνθήκης. Σύμφωνα με την αρχή της αναλογικότητας του ίδιου άρθρου, ο παρών κανονισμός δεν υπερβαίνει τα αναγκαία όρια για την επίτευξη των στόχων αυτών.
            
         
               (23)
            
            
               Λόγω της επείγουσας ανάγκης αντιμετώπισης της οικονομικής κρίσης και των πιεστικών ενεργειακών αναγκών της Κοινότητας, ο παρών κανονισμός θα πρέπει να τεθεί σε ισχύ αμέσως μετά τη δημοσίευσή του,
            
         ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
   ΚΕΦΑΛΑΙΟ I
   
      ΕΙΣΑΓΩΓΙΚΕΣ ΔΙΑΤΑΞΕΙΣ
   
   Άρθρο 1
   Αντικείμενο
   Ο παρών κανονισμός θεσπίζει μηχανισμό χρηματοδότησης με τίτλο «Ευρωπαϊκό ενεργειακό πρόγραμμα ανάκαμψης (ΕΕΠΑ)», για την υλοποίηση στην Κοινότητα έργων στον τομέα της ενέργειας, τα οποία παρέχοντας χρηματοοικονομική ώθηση συμβάλλουν στην οικονομική ανάκαμψη, στην ασφάλεια του ενεργειακού εφοδιασμού και στη μείωση των εκπομπών αερίων θερμοκηπίου.
   Ο παρών κανονισμός θεσπίζει υποπρογράμματα για την προώθηση των εν λόγω στόχων στους εξής τομείς:
   
               α)
            
            
               υποδομές στους τομείς του φυσικού αερίου και της ηλεκτρικής ενέργειας·
            
         
               β)
            
            
               υπεράκτια αιολική ενέργεια και·
            
         
               γ)
            
            
               δέσμευση και αποθήκευση άνθρακα.
            
         Ο παρών κανονισμός προσδιορίζει τα έργα προς χρηματοδότηση στο πλαίσιο κάθε υποπρογράμματος και καθορίζει κριτήρια για τον προσδιορισμό και την υλοποίηση δράσεων για την εκτέλεση των εν λόγω έργων.
   Άρθρο 2
   Ορισμοί
   Για τους σκοπούς του παρόντος κανονισμού, ισχύουν οι ακόλουθοι ορισμοί:
   α)   «δέσμευση και αποθήκευση άνθρακα»: η δέσμευση διοξειδίου του άνθρακα (CO2) από βιομηχανικές εγκαταστάσεις, η μεταφορά του σε χώρους αποθήκευσης και η έγχυσή του σε κατάλληλους υπόγειους γεωλογικούς σχηματισμούς για μόνιμη αποθήκευση·
   β)   «επιλέξιμες δαπάνες»: έχουν την έννοια που τους δίδεται με τον κανονισμό (ΕΚ, Ευρατόμ) αριθ. 2342/2002·
   γ)   «υποδομές στους τομείς του φυσικού αερίου και της ηλεκτρικής ενέργειας»: 
   
               i)
            
            
               όλες οι γραμμές υψηλής τάσης, εκτός από τις γραμμές των δικτύων διανομής, και τις υποθαλάσσιες ζεύξεις, εφόσον η υποδομή αυτή χρησιμοποιείται για διαπεριφερειακή ή διεθνή μεταφορά ή σύνδεση·
            
         
               ii)
            
            
               αεριαγωγοί υψηλής πίεσης, πλην των αεριαγωγών των δικτύων διανομής·
            
         
               iii)
            
            
               υπόγειες εγκαταστάσεις αποθήκευσης που είναι συνδεδεμένες με τους αεριαγωγούς υψηλής πίεσης του σημείου ii)·
            
         
               iv)
            
            
               διευκολύνσεις παραλαβής, αποθήκευσης και επαναεριοποίησης υγροποιημένου φυσικού αερίου (LNG)· και
            
         
               v)
            
            
               κάθε εξοπλισμός ή εγκαταστάσεις που είναι ουσιώδεις για την ορθή λειτουργία της υποδομής που αναφέρεται στα σημεία i), ii), iii) ή iv), συμπεριλαμβανομένων των συστημάτων προστασίας, παρακολούθησης και ελέγχου·
            
         δ)   «μέρος έργου»: οικονομικώς, τεχνικώς ή χρονικώς ανεξάρτητη δραστηριότητα, η οποία συμβάλλει στην ολοκλήρωση του έργου·
   ε)   «επενδυτική φάση»: η φάση ενός έργου κατά την οποία πραγματοποιούνται εργασίες κατασκευής και δαπάνες κεφαλαίου·
   στ)   «υπεράκτια αιολική ενέργεια»: ηλεκτρική ενέργεια που παράγεται από στροβίλους οι οποίοι κινούνται με τον άνεμο και βρίσκονται στη θάλασσα —σε μικρή ή μεγάλη απόσταση από την ακτή·
   ζ)   «φάση σχεδιασμού»: η φάση έργου η οποία προηγείται της επενδυτικής φάσης, κατά τη διάρκεια της οποίας προετοιμάζεται η υλοποίηση του έργου, η οποία συμπεριλαμβάνει, κατά περίπτωση, τη μελέτη σκοπιμότητας, την κατάρτιση προκαταρκτικών και τεχνικών μελετών και την έκδοση των αδειών και εγκρίσεων, και καταβάλλονται οι δαπάνες υποδομής.
   Άρθρο 3
   Προϋπολογισμός
   1.   Το χρηματοδοτικό πλαίσιο για την υλοποίηση του ΕΕΠΑ κατά το 2009 και το 2010 ανέρχεται σε 3 980 000 000 EUR που κατανέμονται ως εξής:
   
               α)
            
            
               έργα υποδομής στους τομείς του φυσικού αερίου και της ηλεκτρικής ενέργειας: 2 365 000 000 EUR·
            
         
               β)
            
            
               έργα υπεράκτιας αιολικής ενέργειας: 565 000 000 EUR·
            
         
               γ)
            
            
               έργα δέσμευσης και αποθήκευσης άνθρακα: 1 050 000 000 EUR.
            
         2.   Οι επιμέρους νομικές δεσμεύσεις με τις οποίες υλοποιούνται οι δημοσιονομικές δεσμεύσεις που ανελήφθησαν κατά το 2009 και 2010 υλοποιούνται έως τις 31 Δεκεμβρίου 2010.
   ΚΕΦΑΛΑΙΟ II
   
      ΥΠΟΠΡΟΓΡΑΜΜΑΤΑ
   
   
      ΤΜΗΜΑ 1
   
   
      
         Έργα υποδομής στους τομείς του φυσικού αερίου και της ηλεκτρικής ενέργειας
      
   
   Άρθρο 4
   Στόχοι
   Η Κοινότητα προωθεί τα έργα υποδομής στους τομείς του φυσικού αερίου και της ηλεκτρικής ενέργειας με την υψηλότερη κοινοτική προστιθέμενη αξία τα οποία συμβάλλουν στην επίτευξη των εξής στόχων:
   
               α)
            
            
               ασφάλεια και διαφοροποίηση των ενεργειακών πηγών, των οδών μεταφοράς και του ενεργειακού εφοδιασμού·
            
         
               β)
            
            
               τη βελτιστοποίηση της χωρητικότητας του ενεργειακού δικτύου και ολοκλήρωση της εσωτερικής αγοράς ενέργειας, ιδίως όσον αφορά τα διασυνοριακά τμήματα·
            
         
               γ)
            
            
               την ανάπτυξη του δικτύου για την ενίσχυση της οικονομικής και κοινωνικής συνοχής χάρη στη μείωση της απομόνωσης των πλέον μειονεκτικών περιοχών ή νήσων της Κοινότητας·
            
         
               δ)
            
            
               τη σύνδεση και ολοκλήρωση ανανεώσιμων ενεργειακών πηγών· και
            
         
               ε)
            
            
               την ασφάλεια, αξιοπιστία και διαλειτουργικότητα των διασυνδεδεμένων ενεργειακών δικτύων, συμπεριλαμβανομένης της δυνατότητας χρήσης της ροής του φυσικού αερίου προς πολλές κατευθύνσεις, εφόσον απαιτείται.
            
         Άρθρο 5
   Προτεραιότητες
   Το ΕΕΠΑ χρησιμεύει για την επείγουσα προσαρμογή και ανάπτυξη ενεργειακών δικτύων ιδιαίτερης σημασίας για την Κοινότητα, τα οποία στηρίζουν τη λειτουργία της εσωτερικής αγοράς ενέργειας και συμβάλλουν, ιδίως, στη βελτίωση της δυνατότητας διασύνδεσης, της ασφάλειας και της διαφοροποίησης του ενεργειακού εφοδιασμού και στην αντιμετώπιση περιβαλλοντικών, τεχνικών και οικονομικών προβλημάτων. Απαιτείται ειδική κοινοτική στήριξη για την εντονότερη ανάπτυξη ενεργειακών δικτύων και την επίσπευση της κατασκευής τους, ιδίως στις περιπτώσεις χαμηλής διαφοροποίησης των οδών και των πηγών εφοδιασμού.
   Άρθρο 6
   Χορήγηση κοινοτικής χρηματοδοτικής συνδρομής
   1.   Χορηγείται χρηματοδοτική συνδρομή δυνάμει του ΕΕΠΑ (συνδρομή ΕΕΠΑ) για έργα υποδομής στους τομείς του φυσικού αερίου και της ηλεκτρικής ενέργειας για δράσεις με τις οποίες υλοποιούνται τα έργα που απαριθμούνται στο μέρος Α του παραρτήματος ή μέρη των έργων αυτών τα οποία συμβάλλουν στην επίτευξη των στόχων του άρθρου 4.
   2.   Η Επιτροπή δημοσιεύει πρόσκληση υποβολής προτάσεων για να καθορίσει τις δράσεις κατά την παράγραφο 1 και αξιολογεί τη συμμόρφωση των προτάσεων αυτών με τα κριτήρια επιλεξιμότητας του άρθρου 7 και τα κριτήρια επιλογής και ανάθεσης του άρθρου 8.
   3.   Η Επιτροπή πληροφορεί τους δικαιούχους για κάθε χορηγούμενη συνδρομή ΕΕΠΑ.
   Άρθρο 7
   Επιλεξιμότητα
   1.   Οι προτάσεις είναι επιλέξιμες για συνδρομή ΕΕΠΑ, μόνο εφόσον υλοποιούν τα έργα που απαριθμούνται στο μέρος Α του παραρτήματος, δεν υπερβαίνουν το μέγιστο ποσό της συνδρομής ΕΕΠΑ που καθορίζεται σε αυτό και πληρούν τα κριτήρια επιλογής και ανάθεσης του άρθρου 8.
   2.   Προτάσεις είναι δυνατόν να υποβάλλονται:
   
               α)
            
            
               από ένα ή περισσότερα κράτη μέλη που ενεργούν από κοινού·
            
         
               β)
            
            
               κατόπιν συμφωνίας όλων των κρατών μελών τα οποία αφορά άμεσα το συγκεκριμένο έργο:
               
                           i)
                        
                        
                           από μία ή περισσότερες δημόσιες ή ιδιωτικές επιχειρήσεις ή φορείς που ενεργούν από κοινού·
                        
                     
                           ii)
                        
                        
                           από έναν ή περισσότερους διεθνείς οργανισμούς που ενεργούν από κοινού· ή
                        
                     
                           iii)
                        
                        
                           από κοινή επιχείρηση.
                        
                     
         3.   Οι προτάσεις που υποβάλλονται από φυσικά πρόσωπα δεν είναι επιλέξιμες.
   Άρθρο 8
   Κριτήρια επιλογής και ανάθεσης
   1.   Κατά την αξιολόγηση των προτάσεων, οι οποίες υποβάλλονται στο πλαίσιο της πρόσκλησης υποβολής προτάσεων που αναφέρεται στο άρθρο 6 παράγραφος 2, η Επιτροπή εφαρμόζει τα ακόλουθα κριτήρια επιλογής:
   
               α)
            
            
               αρτιότητα και τεχνική επάρκεια της προσέγγισης·
            
         
               β)
            
            
               αρτιότητα του χρηματοοικονομικού πακέτου για ολόκληρη την επενδυτική φάση της δράσης.
            
         2.   Κατά την αξιολόγηση των προτάσεων, οι οποίες υποβάλλονται στο πλαίσιο της πρόσκλησης υποβολής προτάσεων που αναφέρεται στο άρθρο 6 παράγραφος 2, η Επιτροπή εφαρμόζει τα ακόλουθα κριτήρια επιλογής:
   
               α)
            
            
               ωριμότητα, οριζόμενη ως επίτευξη του επενδυτικού σταδίου και συνεπαγόμενη σημαντική δαπάνη κεφαλαίων έως το τέλος του 2010·
            
         
               β)
            
            
               βαθμός κατά τον οποίον η έλλειψη πρόσβασης σε χρηματοδότηση καθυστερεί την υλοποίηση της δράσης·
            
         
               γ)
            
            
               βαθμός κατά τον οποίον η συνδρομή ΕΕΠΑ κινητοποιεί δημόσια και ιδιωτική χρηματοδότηση·
            
         
               δ)
            
            
               κοινωνικοοικονομικές επιπτώσεις·
            
         
               ε)
            
            
               περιβαλλοντικές επιπτώσεις·
            
         
               στ)
            
            
               συμβολή στη συνέχεια και τη διαλειτουργικότητα του ενεργειακού δικτύου καθώς και στη βελτιστοποίηση της χωρητικότητάς του·
            
         
               ζ)
            
            
               συμβολή στη βελτίωση της ποιότητας εξυπηρέτησης, της ασφάλειας και της προστασίας·
            
         
               η)
            
            
               συμβολή στη δημιουργία μιας καλά ολοκληρωμένης ενεργειακής αγοράς.
            
         Άρθρο 9
   Όροι της χρηματοδότησης
   1.   Η συνδρομή ΕΕΠΑ συμβάλλει στις σχετικές με το έργο δαπάνες για την υλοποίηση του έργου, οι οποίες βαρύνουν τους δικαιούχους ή τους τρίτους που είναι υπεύθυνοι για την υλοποίηση του έργου.
   2.   Η συνδρομή ΕΕΠΑ δεν υπερβαίνει το 50 % των επιλέξιμων δαπανών.
   Άρθρο 10
   Μηχανισμοί
   1.   Μετά την πρόσκληση υποβολής προτάσεων η οποία αναφέρεται στο άρθρο 6 παράγραφος 2, η Επιτροπή, σύμφωνα με τη διαχειριστική διαδικασία στην οποία παραπέμπει το άρθρο 26 παράγραφος 2, επιλέγει τις προτάσεις που θα λάβουν συνδρομή ΕΕΠΑ και καθορίζει το ποσό της συνδρομής ΕΕΠΑ που θα χορηγηθεί. Η Επιτροπή καθορίζει του όρους και τις μεθόδους υλοποίησης των προτάσεων.
   2.   Η συνδρομή ΕΕΠΑ χορηγείται βάσει αποφάσεων της Επιτροπής.
   Άρθρο 11
   Οικονομικές αρμοδιότητες των κρατών μελών
   1.   Τα κράτη μέλη διενεργούν τεχνική παρακολούθηση και οικονομικό έλεγχο των έργων σε στενή συνεργασία με την Επιτροπή και πιστοποιούν το ύψος και τη συμμόρφωση με τον παρόντα κανονισμό των δαπανών που καταβάλλονται για έργα ή μέρη αυτών. Τα κράτη μέλη μπορούν να ζητούν τη συμμετοχή της Επιτροπής σε επιτόπιους ελέγχους.
   2.   Τα κράτη μέλη ενημερώνουν την Επιτροπή σχετικά με τα ληφθέντα μέτρα βάσει της παραγράφου 1, και της παρέχουν ιδίως την περιγραφή των συστημάτων ελέγχου, διαχείρισης και παρακολούθησης που έχουν συσταθεί για να διασφαλίζεται ότι τα έργα έχουν ολοκληρωθεί επιτυχώς.
   
      ΤΜΗΜΑ 2
   
   
      
         Έργα υπεράκτιας αιολικής ενέργειας
      
   
   Άρθρο 12
   Χορήγηση ενίσχυσης ΕΕΠΑ
   1.   Η συνδρομή ΕΕΠΑ για έργα υπεράκτιας αιολικής ενέργειας χορηγείται ύστερα από πρόσκληση υποβολής προτάσεων η οποία περιορίζεται στις δράσεις με τις οποίες υλοποιούνται τα έργα που απαριθμούνται στο μέρος Β του παραρτήματος.
   2.   Η Επιτροπή δημοσιεύει πρόσκληση υποβολής προτάσεων για να καθορίσει τις δράσεις που αναφέρονται στην παράγραφο 1 και αξιολογεί τη συμμόρφωση των προτάσεων αυτών με τα κριτήρια επιλεξιμότητας του άρθρου 13 και τα κριτήρια επιλογής και ανάθεσης του άρθρου 14.
   3.   Η Επιτροπή πληροφορεί τους δικαιούχους για κάθε χορηγούμενη συνδρομή ΕΕΠΑ.
   Άρθρο 13
   Επιλεξιμότητα
   1.   Οι προτάσεις είναι επιλέξιμες για συνδρομή ΕΕΠΑ μόνο εφόσον υλοποιούν τα έργα που απαριθμούνται στο μέρος Β του παραρτήματος, δεν υπερβαίνουν το μέγιστο ποσό της συνδρομής ΕΕΠΑ που καθορίζεται σε αυτό και πληρούν τα κριτήρια επιλογής και ανάθεσης του άρθρου 14. Τα εν λόγω έργα διευθύνονται από εμπορική επιχείρηση.
   2.   Είναι δυνατόν να υποβάλλονται προτάσεις από μία ή περισσότερες επιχειρήσεις που ενεργούν από κοινού.
   3.   Οι προτάσεις τις οποίες υποβάλλουν φυσικά πρόσωπα δεν είναι επιλέξιμες.
   Άρθρο 14
   Κριτήρια επιλογής και ανάθεσης
   1.   Κατά την αξιολόγηση των προτάσεων οι οποίες υποβάλλονται στο πλαίσιο της πρόσκλησης υποβολής προτάσεων που αναφέρεται στο άρθρο 12 παράγραφος 1, η Επιτροπή εφαρμόζει τα ακόλουθα κριτήρια επιλογής:
   
               α)
            
            
               την αρτιότητα και τεχνική επάρκεια της προσέγγισης·
            
         
               β)
            
            
               την αρτιότητα του χρηματοοικονομικού πακέτου για ολόκληρη την επενδυτική φάση του έργου.
            
         2.   Κατά την αξιολόγηση των προτάσεων οι οποίες υποβάλλονται στο πλαίσιο της πρόσκλησης υποβολής προτάσεων που αναφέρεται στο άρθρο 12 παράγραφος 1, η Επιτροπή εφαρμόζει τα ακόλουθα κριτήρια επιλογής:
   
               α)
            
            
               ωριμότητα, οριζόμενη ως επίτευξη του επενδυτικού σταδίου, και συνεπαγόμενη σημαντική δαπάνη κεφαλαίων έως το τέλος του 2010·
            
         
               β)
            
            
               βαθμός κατά τον οποίον η έλλειψη πρόσβασης σε χρηματοδότηση καθυστερεί την υλοποίηση της δράσης·
            
         
               γ)
            
            
               βαθμός κατά τον οποίον το έργο βελτιώνει ή αυξάνει την κλίμακα εγκαταστάσεων και υποδομών που κατασκευάζονται ήδη ή βρίσκονται στη φάση του σχεδιασμού·
            
         
               δ)
            
            
               βαθμός κατά τον οποίον το έργο περιλαμβάνει την κατασκευή εγκαταστάσεων και υποδομών κανονικού μεγέθους και βιομηχανικής κλίμακας, και κατά τον οποίον καλύπτει ιδίως τα εξής:
               
                           i)
                        
                        
                           την εξισορρόπηση της μεταβλητότητας της αιολικής ηλεκτρικής ενέργειας μέσω ενσωματωμένων συστημάτων·
                        
                     
                           ii)
                        
                        
                           την ύπαρξη συστημάτων αποθήκευσης μεγάλης κλίμακας·
                        
                     
                           iii)
                        
                        
                           τη διαχείριση αιολικών πάρκων ως εικονικών σταθμών ηλεκτροπαραγωγής (άνω του 1 GW)·
                        
                     
                           iv)
                        
                        
                           την ύπαρξη στροβίλων τοποθετημένων σε μεγαλύτερη απόσταση από την ακτή ή σε ύδατα μεγαλύτερου βάθους (20 έως 50 m) σε σχέση με τις τυπικές σημερινές εγκαταστάσεις·
                        
                     
                           v)
                        
                        
                           καινοτόμα σχέδια επιμέρους δομών, ή
                        
                     
                           vi)
                        
                        
                           διεργασίες συναρμολόγησης, εγκατάστασης, λειτουργίας και αποξήλωσης, και δοκιμές των διαδικασιών αυτών σε έργα πραγματικών διαστάσεων·
                        
                     
         
               ε)
            
            
               τα καινοτόμα χαρακτηριστικά του έργου και τον βαθμό κατά τον οποίον αποδεικνύει την υλοποίηση των χαρακτηριστικών αυτών·
            
         
               στ)
            
            
               τις επιπτώσεις του έργου και τη συμβολή του στο κοινοτικό σύστημα δικτύου παράκτιας αιολικής ενέργειας, συμπεριλαμβανομένων των δυνατοτήτων αναπαραγωγής του·
            
         
               ζ)
            
            
               την αποδεδειγμένη δέσμευση των δικαιούχων να διαδώσουν τα αποτελέσματα της τεχνολογικής προόδου που πραγματοποιείται στο πλαίσιο του έργου σε άλλες ευρωπαϊκές επιχειρήσεις κατά τρόπο συμβατό με το κοινοτικό δίκαιο, και ιδίως με τους στόχους και τις δομές που περιγράφονται στο ευρωπαϊκό στρατηγικό σχέδιο ενεργειακής τεχνολογίας.
            
         Άρθρο 15
   Όροι της χρηματοδότησης
   1.   Η συνδρομή ΕΕΠΑ συμβάλλει στις σχετικές με το έργο δαπάνες για την υλοποίηση του έργου.
   2.   Η συνδρομή ΕΕΠΑ δεν υπερβαίνει το 50 % των επιλέξιμων δαπανών.
   Άρθρο 16
   Μηχανισμοί
   1.   Μετά την πρόσκληση υποβολής προτάσεων κατά το άρθρο 12 παράγραφος 1, η Επιτροπή, σύμφωνα με τη διαχειριστική διαδικασία στην οποία παραπέμπει το άρθρο 26 παράγραφος 2, επιλέγει τα έργα που θα λάβουν συνδρομή ΕΕΠΑ και καθορίζει το ποσό της συνδρομής ΕΕΠΑ που θα χορηγηθεί. Η Επιτροπή καθορίζει του όρους και τις μεθόδους υλοποίησης των προτάσεων.
   2.   Η συνδρομή ΕΕΠΑ χορηγείται βάσει συμφωνιών επιχορήγησης.
   
      ΤΜΗΜΑ 3
   
   
      
         Έργα δέσμευσης και αποθήκευσης άνθρακα
      
   
   Άρθρο 17
   Χορήγηση ενίσχυσης ΕΕΠΑ
   1.   Η συνδρομή ΕΕΠΑ για έργα δέσμευσης και αποθήκευσης άνθρακα χορηγείται σε δράσεις με τις οποίες υλοποιούνται τα έργα που απαριθμούνται στο μέρος Γ του παραρτήματος.
   2.   Η Επιτροπή δημοσιεύει πρόσκληση υποβολής προτάσεων για να καθορίσει τις δράσεις που αναφέρονται στην παράγραφο 1 του παρόντος άρθρου και αξιολογεί τη συμμόρφωση των προτάσεων αυτών με τα κριτήρια επιλεξιμότητας του άρθρου 18 και τα κριτήρια επιλογής και ανάθεσης του άρθρου 19.
   3.   Στην περίπτωση κατά την οποία, για έργα τα οποία βρίσκονται στο ίδιο κράτος μέλος, τα κριτήρια επιλεξιμότητας του άρθρου 18 και τα κριτήρια επιλογής και ανάθεσης του άρθρου 19 παράγραφος 1 πληρούνται από περισσότερες της μιας προτάσεις, η Επιτροπή επιλέγει από τις εν λόγω προτάσεις, μία το πολύ πρόταση ανά κράτος μέλος, για συνδρομή ΕΕΠΑ, βάσει των κριτηρίων ανάθεσης του άρθρου 19 παράγραφος 2.
   4.   Η Επιτροπή πληροφορεί τους δικαιούχους για κάθε χορηγούμενη συνδρομή ΕΕΠΑ.
   Άρθρο 18
   Επιλεξιμότητα
   1.   Οι προτάσεις είναι επιλέξιμες για συνδρομή ΕΕΠΑ μόνον εφόσον υλοποιούν τα έργα που απαριθμούνται στο μέρος Γ του παραρτήματος και πληρούν τα κριτήρια επιλογής και ανάθεσης του άρθρου 19 καθώς και τους ακόλουθους όρους:
   
               α)
            
            
               τα έργα αποδεικνύουν ότι διαθέτουν ικανότητα δέσμευσης τουλάχιστον 80 % του CO2 σε βιομηχανικές εγκαταστάσεις, και ικανότητα μεταφοράς και ασφαλούς αποθήκευσης του εν λόγω διοξειδίου του άνθρακα σε υπόγειους γεωλογικούς σχηματισμούς·
            
         
               β)
            
            
               στις εγκαταστάσεις ηλεκτροπαραγωγής η δέσμευση του CO2 αποδεικνύεται σε εγκατάσταση ηλεκτρικής ισχύος τουλάχιστον 250 MW ή ισοδύναμη·
            
         
               γ)
            
            
               οι υπεύθυνοι του έργου δηλώνουν υπεύθυνα ότι οι γενικές γνώσεις που θα προκύψουν από την εγκατάσταση επίδειξης θα διατεθούν στη βιομηχανία γενικά και στην Επιτροπή για να συμβάλλουν στο ευρωπαϊκό στρατηγικό σχέδιο ενεργειακής τεχνολογίας.
            
         2.   Οι προτάσεις υποβάλλονται από μία ή περισσότερες επιχειρήσεις που ενεργούν από κοινού.
   3.   Οι προτάσεις που υποβάλλονται από φυσικά πρόσωπα δεν είναι επιλέξιμες.
   Άρθρο 19
   Κριτήρια επιλογής και ανάθεσης
   1.   Κατά την αξιολόγηση των προτάσεων οι οποίες υποβάλλονται στο πλαίσιο της πρόσκλησης υποβολής προτάσεων κατά το άρθρο 18 παράγραφος 2, η Επιτροπή εφαρμόζει τα εξής κριτήρια επιλογής:
   
               α)
            
            
               την αρτιότητα και την τεχνική επάρκεια της προσέγγισης·
            
         
               β)
            
            
               ωριμότητα, οριζόμενη ως επίτευξη του επενδυτικού σταδίου, η οποία περιλαμβάνει τη διερεύνηση και την ανάπτυξη εναλλακτικών λύσεων αποθήκευσης και συνεπάγεται σημαντική επενδυτική δαπάνη για το έργο έως το τέλος του 2010·
            
         
               γ)
            
            
               την αρτιότητα του χρηματοοικονομικού πακέτου για ολόκληρη την επενδυτική φάση του έργου·
            
         
               δ)
            
            
               τον εντοπισμό όλων των αναγκαίων αδειών που απαιτούνται για την κατασκευή και τη λειτουργία του έργου στην ή τις προτεινόμενες τοποθεσίες και ύπαρξη στρατηγικής για την εξασφάλιση των αδειών αυτών.
            
         2.   Κατά την αξιολόγηση των προτάσεων οι οποίες υποβάλλονται στο πλαίσιο της πρόσκλησης υποβολής προτάσεων κατά το άρθρο 17 παράγραφος 2, η Επιτροπή εφαρμόζει τα εξής κριτήρια επιλογής:
   
               α)
            
            
               τον βαθμό κατά τον οποίον η έλλειψη πρόσβασης σε χρηματοδότηση καθυστερεί την υλοποίηση της δράσης·
            
         
               β)
            
            
               την αιτούμενη χρηματοδότηση ανά τόνο δεσμευόμενου CO2 κατά την πρώτη πενταετία λειτουργίας του έργου·
            
         
               γ)
            
            
               την πολυπλοκότητα του έργου και το επίπεδο καινοτομίας του συνόλου της εγκατάστασης, συμπεριλαμβανομένων άλλων συνοδευτικών ερευνητικών δραστηριοτήτων, καθώς και την αποδεδειγμένη δέσμευση των δικαιούχων να διαδώσουν τα αποτελέσματα της τεχνολογικής προόδου που πραγματοποιείται στο πλαίσιο του έργου σε άλλες ευρωπαϊκές επιχειρήσεις κατά τρόπο συμβατό με το κοινοτικό δίκαιο, και ιδίως με τους στόχους και τις δομές που περιγράφονται στο ευρωπαϊκό στρατηγικό σχέδιο ενεργειακής τεχνολογίας·
            
         
               δ)
            
            
               την αρτιότητα και την επάρκεια του σχεδίου διαχείρισης, συμπεριλαμβανομένων σε σχέση με τις επιστημονικές, μηχανολογικές και τεχνικές πληροφορίες και δεδομένα που περιέχει, και της τεκμηρίωσης της ετοιμότητας του προτεινόμενου σχεδιασμού να επιταχύνει τη λειτουργία του έργου έως τις 31 Δεκεμβρίου 2015.
            
         Άρθρο 20
   Όροι της χρηματοδότησης
   1.   Η ενίσχυση ΕΕΠΑ συμβάλλει μόνον στις σχετικές με το έργο δαπάνες για την υλοποίηση του έργου οι οποίες σχετίζονται με τη δέσμευση, τη μεταφορά και την αποθήκευση του άνθρακα, λαμβανομένων υπόψη των ενδεχόμενων κερδών λειτουργίας.
   2.   Η συνδρομή ΕΕΠΑ δεν υπερβαίνει το 80 % του συνόλου των επιλέξιμων επενδυτικών δαπανών.
   Άρθρο 21
   Μηχανισμοί
   1.   Μετά την πρόσκληση υποβολής προτάσεων κατά το άρθρο 17 παράγραφος 2, η Επιτροπή, σύμφωνα με τη διαχειριστική διαδικασία στην οποία παραπέμπει το άρθρο 26 παράγραφος 2, επιλέγει τις προτάσεις που θα λάβουν συνδρομή ΕΕΠΑ και καθορίζει το ποσό της συνδρομής ΕΕΠΑ που θα χορηγηθεί. Η Επιτροπή καθορίζει του όρους και τις μεθόδους υλοποίησης των προτάσεων.
   2.   Η συνδρομή ΕΕΠΑ χορηγείται βάσει συμφωνιών επιχορήγησης.
   ΚΕΦΑΛΑΙΟ III
   
      ΚΟΙΝΕΣ ΔΙΑΤΑΞΕΙΣ
   
   Άρθρο 22
   Άλλες ενισχύσεις και μηχανισμοί ΕΕΠΑ
   1.   Μέρος της κοινοτικής συνδρομής για τα έργα που αναφέρονται στο παράρτημα μπορεί να υλοποιείται μέσω συνεισφοράς σε κατάλληλο μηχανισμό στο πλαίσιο των πόρων της Ευρωπαϊκής Τράπεζας Επενδύσεων. Η συνεισφορά αυτή δεν υπερβαίνει τα 500 000 000 EUR.
   2.   Η συμμετοχή της Κοινότητας στο μηχανισμό εγγύησης δανείων, ή σε άλλον χρηματοδοτικό μηχανισμό, συμπεριλαμβανομένων της διαχειριστικής αμοιβής και άλλων επιλέξιμων δαπανών, περιορίζεται στο ποσό της κοινοτικής συνεισφοράς στον εν λόγω μηχανισμό και δεν υφίσταται περαιτέρω υποχρέωση για τον γενικό προϋπολογισμό της Ευρωπαϊκής Ένωσης.
   3.   Η Επιτροπή, σύμφωνα με τη διαχειριστική διαδικασία στην οποία παραπέμπει το άρθρο 26 παράγραφος 2, αποφασίζει για το ποσό της συνδρομής ΕΕΠΑ που χορηγείται στον εν λόγω μηχανισμό. Η Επιτροπή και η Ευρωπαϊκή Τράπεζα Επενδύσεων συνάπτουν μνημόνιο συμφωνίας στο οποίο καθορίζονται οι όροι και οι μέθοδοι εφαρμογής της απόφασης αυτής.
   Άρθρο 23
   Λεπτομέρειες προγραμματισμού και υλοποίησης
   1.   Οι προσκλήσεις υποβολής προτάσεων προκηρύσσονται απευθείας από την Επιτροπή βάσει του διαθέσιμου προϋπολογισμού κατά το άρθρο 3 παράγραφος 1, και βάσει των κριτηρίων επιλεξιμότητας, επιλογής και ανάθεσης που καθορίζονται στο κεφάλαιο ΙΙ.
   2.   Η συνδρομή ΕΕΠΑ καλύπτει μόνο τις σχετικές με το έργο δαπάνες τις οποίες καταβάλλουν οι δικαιούχοι ή, όσον αφορά έργα κατά το άρθρο 9, και τα τρίτα μέρη που είναι υπεύθυνα για την υλοποίηση του έργου. Οι δαπάνες είναι δυνατόν να είναι επιλέξιμες από την ημερομηνία του άρθρου 29.
   3.   Ο ΦΠΑ δεν είναι επιλέξιμη δαπάνη, με εξαίρεση τον μη επιστρεπτέο ΦΠΑ.
   4.   Τα έργα και οι δράσεις που χρηματοδοτούνται δυνάμει του παρόντος κανονισμού εκτελούνται σύμφωνα με το κοινοτικό δίκαιο και λαμβάνουν υπόψη τις τυχόν σχετικές κοινοτικές πολιτικές, στους τομείς ιδίως του ανταγωνισμού, συμπεριλαμβανομένων των εφαρμοστέων κανόνων περί κρατικών ενισχύσεων, της προστασίας του περιβάλλοντος, της υγείας, της αειφόρου ανάπτυξης και των δημόσιων συμβάσεων.
   Άρθρο 24
   Γενικές αρμοδιότητες των κρατών μελών
   Στο πλαίσιο των αρμοδιοτήτων τους, τα κράτη μέλη καταβάλλουν κάθε προσπάθεια για την υλοποίηση των έργων που λαμβάνουν συνδρομή ΕΕΠΑ, κυρίως μέσω αποτελεσματικών διοικητικών διαδικασιών και διαδικασιών έγκρισης, αδειοδότησης και πιστοποίησης.
   Άρθρο 25
   Προστασία των οικονομικών συμφερόντων των Ευρωπαϊκών Κοινοτήτων
   1.   Η Επιτροπή μεριμνά ώστε, κατά την υλοποίηση δράσεων που χρηματοδοτούνται δυνάμει του παρόντος κανονισμού, τα οικονομικά συμφέροντα της Κοινότητας να προστατεύονται με την εφαρμογή προληπτικών μέτρων κατά της απάτης, της διαφθοράς και κάθε άλλης παράνομης δραστηριότητας, με τη διενέργεια ουσιαστικών ελέγχων και με την ανάκτηση αδικαιολογήτως καταβληθέντων ποσών και, σε περίπτωση που διαπιστώνονται παρατυπίες, με την επιβολή αποτελεσματικών, αναλογικών και αποτρεπτικών κυρώσεων, σύμφωνα με τους κανονισμούς (ΕΚ, Ευρατόμ) αριθ. 2988/95, (Ευρατόμ, ΕΚ) αριθ. 2185/96 και (ΕΚ) αριθ. 1073/1999.
   2.   Για τις κοινοτικές δράσεις που χρηματοδοτούνται δυνάμει του παρόντος κανονισμού, η έννοια της παρατυπίας κατά το άρθρο 1 παράγραφος 2 του κανονισμού (ΕΚ, Ευρατόμ) αριθ. 2988/95 καλύπτει κάθε παράβαση διάταξης του κοινοτικού δικαίου ή κάθε αθέτηση συμβατικής υποχρέωσης που προκύπτει από πράξη ή παράλειψη οικονομικού φορέα, με πραγματικό ή ενδεχόμενο αποτέλεσμα να ζημιωθεί ο γενικός προϋπολογισμός της Ευρωπαϊκής Ένωσης ή προϋπολογισμοί τους οποίους αυτή διαχειρίζεται, με αδικαιολόγητη δαπάνη.
   3.   Όλα τα μέτρα εφαρμογής που προκύπτουν από τον παρόντα κανονισμό προβλέπουν, ιδίως, την εποπτεία και τον χρηματοοικονομικό έλεγχο από την Επιτροπή ή άλλον εξουσιοδοτημένο εκπρόσωπό της, και λογιστικούς ελέγχους, συμπεριλαμβανομένων εν ανάγκη των επιτόπιων ελέγχων, από το Ευρωπαϊκό Ελεγκτικό Συνέδριο.
   ΚΕΦΑΛΑΙΟ IV
   
      ΕΚΤΕΛΕΣΤΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ
   
   Άρθρο 26
   Επιτροπές
   1.   Η Επιτροπή επικουρείται από τις ακόλουθες επιτροπές:
   
               α)
            
            
               για τα έργα υποδομής στους τομείς του φυσικού αερίου και της ηλεκτρικής ενέργειας, από την επιτροπή που έχει συσταθεί με το άρθρο 15 του κανονισμού (ΕΚ) αριθ. 680/2007 του Ευρωπαϊκού Κοινοβουλίου και του Συμβουλίου, της 20ής Ιουνίου 2007, για τον καθορισμό των γενικών κανόνων για τη χορήγηση κοινοτικής οικονομικής συνδρομής στον τομέα των διευρωπαϊκών δικτύων μεταφορών και ενέργειας (9)·
            
         
               β)
            
            
               για τα έργα υπεράκτιων εγκαταστάσεων αιολικής ενέργειας, από την επιτροπή που έχει συσταθεί με το άρθρο 8 της απόφασης 2006/971/ΕΚ του Συμβουλίου, της 19ης Δεκεμβρίου 2006, σχετικά με το ειδικό πρόγραμμα Συνεργασία για την εκτέλεση του 7ου προγράμματος-πλαισίου της Ευρωπαϊκής Κοινότητας για τις δραστηριότητες έρευνας, τεχνολογικής ανάπτυξης και επίδειξης (2007-2013) (10)·
            
         
               γ)
            
            
               για τα έργα δέσμευσης και αποθήκευσης άνθρακα, από την επιτροπή που έχει συσταθεί με το άρθρο 8 της απόφασης 2006/971/ΕΚ.
            
         2.   Στις περιπτώσεις που γίνεται μνεία της παρούσας παραγράφου, εφαρμόζονται τα άρθρα 4 και 7 της απόφασης 1999/468/ΕΚ, τηρουμένων των διατάξεων του άρθρου 8 της ίδιας απόφασης.
   Η προθεσμία του άρθρου 4 παράγραφος 3 της απόφασης 1999/468/ΕΚ ορίζεται μηνιαία.
   Άρθρο 27
   Αξιολόγηση
   1.   Έως τις 31 Δεκεμβρίου 2011, η Επιτροπή προβαίνει σε αξιολόγηση του ΕΕΠΑ για να εκτιμήσει τη συμβολή του στην αποτελεσματική χρήση των πιστώσεων.
   2.   Η Επιτροπή μπορεί να ζητά από ένα δικαιούχο κράτος μέλος να της υποβάλει ειδική αξιολόγηση των έργων που χρηματοδοτούνται δυνάμει του κεφαλαίου ΙΙ τμήμα 1 του παρόντος κανονισμού ή, ανάλογα με την περίπτωση, να της παρέχει τις αναγκαίες πληροφορίες και την αναγκαία αρωγή για να προβεί η ίδια στην αξιολόγηση των έργων αυτών.
   3.   Η Επιτροπή υποβάλλει στο Ευρωπαϊκό Κοινοβούλιο, στο Συμβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών έκθεση αξιολόγησης σχετικά με τα επιτευχθέντα αποτελέσματα του ΕΕΠΑ.
   Άρθρο 28
   Ενημέρωση του Ευρωπαϊκού Κοινοβουλίου και του Συμβουλίου
   Η Επιτροπή παρακολουθεί την εφαρμογή του παρόντος κανονισμού. Κάθε έτος, κατά την υποβολή του προσχεδίου του προϋπολογισμού, η Επιτροπή υποβάλλει στο Ευρωπαϊκό Κοινοβούλιο και το Συμβούλιο έκθεση σχετικά με την υλοποίηση του ΕΕΠΑ.
   Εάν η έκθεση εντοπίζει σοβαρούς κινδύνους εφαρμογής των έργων προτεραιότητας, η Επιτροπή συνιστά τη λήψη μέτρων για την αντιμετώπιση των κινδύνων αυτών, και υποβάλλει, ανάλογα με την περίπτωση, πρόσθετες προτάσεις για τα εν λόγω έργα.
   Άρθρο 29
   Έναρξη ισχύος
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 13 Ιουλίου 2009.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         H.-G. PÖTTERING
         
      
      
         
            Για το Συμβούλιο
         
         
            Ο Πρόεδρος
         
         E. ERLANDSSON
         
      
   
   
      (1)  Γνώμη της 13ης Μαΐου 2009 (δεν έχει ακόμα δημοσιευθεί στην Επίσημη Εφημερίδα).
   
      (2)  Γνώμη του Ευρωπαϊκού Κοινοβουλίου της 6ης Μαΐου 2009 (δεν έχει ακόμα δημοσιευθεί στην Επίσημη Εφημερίδα) και απόφαση του Συμβουλίου της 7ης Ιουλίου 2009.
   
      (3)  ΕΕ L 248 της 16.9.2002, σ. 1.
   
      (4)  ΕΕ L 357 της 31.12.2002, σ. 1.
   
      (5)  ΕΕ L 312 της 23.12.1995, σ. 1.
   
      (6)  ΕΕ L 292 της 15.11.1996, σ. 2.
   
      (7)  ΕΕ L 136 της 31.5.1999, σ. 1.
   
      (8)  ΕΕ L 184 της 17.7.1999, σ. 23.
   
      (9)  ΕΕ L 162 της 22.6.2007, σ. 1.
   
      (10)  ΕΕ L 400 της 30.12.2006, σ. 86.
   
      ΠΑΡΑΡΤΗΜΑ
      
         ΕΠΙΛΕΞΙΜΑ ΕΡΓΑ
      
      A.   Έργα υποδομής φυσικού αερίου και ηλεκτροδότησης
      
      1.   Διασυνδέσεις φυσικού αερίου
      
      
                  Έργο
               
               
                  Τοποθεσία υποστηριζόμενων έργων
               
               
                  Προβλεπόμενη κοινοτική συνεισφορά
                  (εκατ. EUR)
               
            
                  Νότιος διάδρομος φυσικού αερίου
               
            
                  Nabucco
               
               
                  Αυστρία, Ουγγαρία, Βουλγαρία, Γερμανία, Ρουμανία
               
               
                  200
               
            
                  ITGI – Poseidon
               
               
                  Ιταλία, Ελλάδα
               
               
                  100
               
            
                  Βαλτική διασύνδεση
               
            
                  Skanled (αγωγός Βαλτικής)
               
               
                  Πολωνία, Δανία, Σουηδία
               
               
                  150
               
            
                  Δίκτυο υγροποιημένου φυσικού αερίου
               
            
                  Τερματικό υγροποιημένου φυσικού αερίου στην ακτή της Πολωνίας στο λιμάνι της Świnoujście
               
               
                  Πολωνία
               
               
                  80
               
            
                  Κεντρική και Νοτιοανατολική Ευρώπη
               
            
                  Διασύνδεση Σλοβακίας-Ουγγαρίας (Veľký Krtíš – Vecsés)
               
               
                  Σλοβακία, Ουγγαρία
               
               
                  30
               
            
                  Σύστημα μεταφοράς φυσικού αερίου στη Σλοβενία από τα σύνορα με την Αυστρία μέχρι την Λουμπλιάνα (εξαιρουμένου του τμήματος Rogatec-Kidričevo)
               
               
                  Σλοβενία
               
               
                  40
               
            
                  Διασύνδεση Βουλγαρίας – Ελλάδας (Stara Zagora - Dimitrovgrad-Κομοτηνή)
               
               
                  Βουλγαρία, Ελλάδα
               
               
                  45
               
            
                  Διασύνδεση φυσικού αερίου Ρουμανίας-Ουγγαρίας
               
               
                  Ρουμανία, Ουγγαρία
               
               
                  30
               
            
                  Επέκταση της ικανότητας αποθήκευσης φυσικού αερίου στον κόμβο της Τσεχικής Δημοκρατίας
               
               
                  Τσεχική Δημοκρατία
               
               
                  35
               
            
                  Υποδομή και εξοπλισμός για να επιτραπεί η ανάστροφη ροή φυσικού αερίου σε περίπτωση βραχυπρόθεσμης διαταραχής της τροφοδοσίας
               
               
                  Αυστρία, Βουλγαρία, Τσεχική Δημοκρατία, Εσθονία, Ελλάδα, Ουγγαρία, Λεττονία, Λιθουανία, Πολωνία, Πορτογαλία, Ρουμανία, Σλοβακία
               
               
                  80
               
            
                  Διασύνδεση Σλοβακίας-Πολωνίας
               
               
                  Σλοβακία, Πολωνία
               
               
                  20
               
            
                  Διασύνδεση Ουγγαρίας-Κροατίας
               
               
                  Ουγγαρία
               
               
                  20
               
            
                  Διασύνδεση Βουλγαρίας-Ρουμανίας
               
               
                  Βουλγαρία, Ρουμανία
               
               
                  10
               
            
                  Μεσόγειος
               
            
                  Ενίσχυση του γαλλικού δικτύου στον άξονα Αφρική-Ισπανία-Γαλλία
               
               
                  Γαλλία
               
               
                  200
               
            
                  GALSI (Αγωγός φυσικού αερίου Αλγερίας-Ιταλίας
               
               
                  Ιταλία
               
               
                  120
               
            
                  Διασύνδεση φυσικού αερίου Δυτικός Άξονας Κλάδος Larrau
               
               
                  Ισπανία
               
               
                  45
               
            
                  Περιοχή Βόρειας Θάλασσας
               
            
                  Αγωγός Γερμανίας-Βελγίου-Ηνωμένου Βασιλείου
               
               
                  Βέλγιο
               
               
                  35
               
            
                  Σύνδεση Γαλλίας-Βελγίου
               
               
                  Γαλλία, Βέλγιο
               
               
                  200
               
            
                  ΣΥΝΟΛΟ
               
               
                   
               
               
                  1 440
               
            
         
      2.   Διασυνδέσεις ηλεκτρικής ενέργειας
      
      
                  Έργο
               
               
                  Τοποθεσία υποστηριζόμενων έργων
               
               
                  Προβλεπόμενη κοινοτική συνεισφορά
                  (εκατ. EUR)
               
            
                  Βαλτική διασύνδεση
               
            
                  Estlink-2
               
               
                  Εσθονία, Φινλανδία
               
               
                  100
               
            
                  Διασύνδεση Σουηδίας-Χωρών της Βαλτικής και ενίσχυση του δικτύου στις Χώρες της Βαλτικής
               
               
                  Σουηδία, Λεττονία, Λιθουανία
               
               
                  175
               
            
                  Κεντρική και Νοτιοανατολική Ευρώπη
               
            
                  Halle/Saale – Schweinfurt
               
               
                  Γερμανία
               
               
                  100
               
            
                  Βιέννη-Győr
                  
               
               
                  Αυστρία, Ουγγαρία
               
               
                  20
               
            
                  Μεσόγειος
               
            
                  Ενίσχυση της διασύνδεσης Πορτογαλίας-Ισπανίας
               
               
                  Πορτογαλία
               
               
                  50
               
            
                  Διασύνδεση Γαλλίας-Ισπανίας (Baixas – Sta Llogaia)
               
               
                  Γαλλία, Ισπανία
               
               
                  225
               
            
                  Νέο υποθαλάσσιο καλώδιο 380 kV AC μεταξύ Σικελίας-Ηπειρωτικής Ιταλίας (Sorgente – Rizziconi)
               
               
                  Ιταλία
               
               
                  110
               
            
                  Περιοχή Βόρειας Θάλασσας
               
            
                  Διασύνδεση Ιρλανδίας-Ουαλίας 500 MW (Meath-Deeside)
               
               
                  Ιρλανδία, Ηνωμένο Βασίλειο
               
               
                  110
               
            
                  Διασύνδεση ηλεκτρικής ενέργειας Μάλτας-Ιταλίας
               
               
                  Μάλτα/Ιταλία
               
               
                  20
               
            
                  ΣΥΝΟΛΟ
               
               
                   
               
               
                  910
               
            
         
      3.   Έργα σε μικρά νησιά
      
      
                  Πρωτοβουλίες σε μικρά απομονωμένα νησιά
               
               
                  Κύπρος
               
               
                  10
               
            
                  Μάλτα
               
               
                  5
               
            
                  ΣΥΝΟΛΟ
               
               
                   
               
               
                  15
               
            B.   Έργα υπεράκτιας αιολικής ενέργειας
      
      
                  Έργο
               
               
                  Ισχύς
               
               
                  Χώρα υποστηριζόμενων έργων
               
               
                  Προβλεπόμενη κοινοτική συνεισφορά
                  (εκατ. EUR)
               
            1.   Δικτύωση υπεράκτιας αιολικής ενέργειας
               
            
                  
                              1.1.
                           
                           
                              Βαλτική - Kriegers Flak I, II, III
                              Περαιτέρω αξιοποίηση έργων που βρίσκονται στο στάδιο της ανάπτυξης. Χρηματοδότηση με στόχο την κάλυψη των επιπλέον δαπανών για τη διασφάλιση κοινής λύσης διασύνδεσης
                           
                        
               
                  1,5 GW
               
               
                  Δανία, Σουηδία, Γερμανία, Πολωνία
               
               
                  150
               
            
                  
                              1.2.
                           
                           
                              Δίκτυο Βόρειας θάλασσας
                              Τμηματική ανάπτυξη ενός υπεράκτιου δικτύου, επίδειξη εικονικού υπεράκτιου σταθμού ηλεκτροπαραγωγής και ολοκλήρωση στο υφιστάμενο κατά ξηρά σύστημα διασύνδεσης
                           
                        
               
                  1 GW
               
               
                  Ηνωμένο Βασίλειο, Κάτω Χώρες, Γερμανία, Ιρλανδία, Δανία, Βέλγιο, Γαλλία, Λουξεμβούργο
               
               
                  165
               
            2.   Νέοι στρόβιλοι, δομές και συστατικά στοιχεία, βελτιστοποίηση των κατασκευαστικών δυνατοτήτων
               
            
                  
                              2.1.
                           
                           
                              Borkum West II - Bard 1 - Nordsee Ost - Global Tech I
                              Νέα γενιά στροβίλων ισχύος πολλαπλών MW (5-7 MW) και καινοτόμες δομές, σε μεγάλη απόσταση από την ακτή (έως και 100 km) σε ύδατα μεγαλύτερου βάθους (έως 40 m).
                           
                        
               
                  1,6 GW
               
               
                  Γερμανία
               
               
                  200
               
            
                  
                              2.2.
                           
                           
                              Υπεράκτιο αιολικό πάρκο Aberdeen (Ευρωπαϊκό κέντρο δοκιμών)
                              Περαιτέρω αξιοποίηση έργου που βρίσκεται στο στάδιο της ανάπτυξης. Δοκιμή στροβίλων πολλαπλών MW. Ανάπτυξη καινοτόμων δομών και επιμέρους δομών συμπεριλαμβανομένης της βελτιστοποίησης των κατασκευαστικών δυνατοτήτων του εξοπλισμού παραγωγής υπεράκτιας αιολικής ενέργειας. Μπορεί να προβλεφθεί αύξηση μεγέθους κατά 100 MW.
                           
                        
               
                  0,25 GW
               
               
                  Ηνωμένο Βασίλειο
               
               
                  40
               
            
                  
                              2.3.
                           
                           
                              Thornton Bank
                              Περαιτέρω αξιοποίηση έργου που βρίσκεται στο στάδιο της ανάπτυξης. Διδάγματα από το έργο Downvind (που συγχρηματοδοτείται από το ΠΠ6). Αναβάθμιση των στροβίλων των εγκαταστάσεων Downvind (μεγέθους 5 MW) σε βαθέα ύδατα (έως 30 m) με μικρές οπτικές επιπτώσεις (έως 30 km).
                           
                        
               
                  90 MW
               
               
                  Βέλγιο
               
               
                  10
               
            
                  ΣΥΝΟΛΟ
               
               
                   
               
               
                   
               
               
                  565
               
            Γ.   Έργα δέσμευσης και αποθήκευσης άνθρακα
      
      
                  Ονομασία/χώρα έργου
               
               
                  Προβλεπόμενη κοινοτική συνεισφορά
                  (εκατ. ευρώ)
               
               
                  Καύσιμο
               
               
                  Ισχύς
               
               
                  Τεχνική δέσμευσης
               
               
                  Τύπος αποθήκευσης
               
            
                  Huerth
               
               
                  Γερμανία
               
               
                  180
               
               
                  Άνθρακας
               
               
                  450 MW
               
               
                  IGCC
               
               
                  Αλατούχος υδροφόρος ορίζοντας
               
            
                  Jaenschwalde
               
               
                   
               
               
                   
               
               
                  Άνθρακας
               
               
                  500 MW
               
               
                  Oxyfuel
               
               
                  Πετρελαιφόροι/αεριοφόροι σχηματισμοί
               
            
                  Eemshaven
               
               
                  Κάτω Χώρες
               
               
                  180
               
               
                  Άνθρακας
               
               
                  1 200 MW
               
               
                  IGCC
               
               
                  Πετρελαιφόροι/αεριοφόροι σχηματισμοί
               
            
                  Rotterdam
               
               
                  Άνθρακας
               
               
                  1 080 MW
               
               
                  PC
               
               
                  Πετρελαιφόροι/αεριοφόροι σχηματισμοί
               
            
                  Rotterdam
               
               
                  Άνθρακας
               
               
                  800 MW
               
               
                  PC
               
               
                  Πετρελαιφόροι/αεριοφόροι σχηματισμοί
               
            
                  Bełchatów
               
               
                  Πολωνία
               
               
                  180
               
               
                  Άνθρακας
               
               
                  858 MW
               
               
                  PC
               
               
                  Αλατούχος υδροφόρος ορίζοντας
               
            
                  Compostilla
                  (León)
               
               
                  Ισπανία
               
               
                  180
               
               
                  Άνθρακας
               
               
                  500 MW
               
               
                  Oxyfuel
               
               
                  Αλατούχος υδροφόρος ορίζοντας
               
            
                  Kingsnorth
               
               
                  Ηνωμένο Βασίλειο
               
               
                  180
               
               
                  Άνθρακας
               
               
                  800 MW
               
               
                  PC
               
               
                  Πετρελαιφόροι/αεριοφόροι σχηματισμοί
               
            
                  Longannet
               
               
                  Άνθρακας
               
               
                  3 390 MW
               
               
                  PC
               
               
                  Αλατούχος υδροφόρος ορίζοντας
               
            
                  Tilbury
               
               
                  Άνθρακας
               
               
                  1 600 MW
               
               
                  PC
               
               
                  Πετρελαιφόροι/αεριοφόροι σχηματισμοί
               
            
                  Hatfield
                  (Yorkshire)
               
               
                  Άνθρακας
               
               
                  900 MW
               
               
                  IGCC
               
               
                  Πετρελαιφόροι/αεριοφόροι σχηματισμοί
               
            
                  Porto Tolle
               
               
                  Ιταλία
               
               
                  100
               
               
                  Άνθρακας
               
               
                  660 MW
               
               
                  PC
               
               
                   
               
            
                  Έργο βιομηχανικής δέσμευσης του διοξειδίου του άνθρακα
               
            
                  Florange
               
               
                  Γαλλία
               
               
                  50
               
               
                  Μεταφορά CO2 από βιομηχανικές εγκαταστάσεις (χαλυβουργείο) σε υπόγεια αποθήκευση (αλατούχος υδροφόρος ορίζοντας
               
            
                  ΣΥΝΟΛΟ
               
               
                  1 050
               
            
   
      ΔΗΛΩΣΗ ΤΗΣ ΕΠΙΤΡΟΠΗΣ
      Η ΕΕ τονίζει ότι η ενεργειακή απόδοση και οι ανανεώσιμες ενεργειακές πηγές αποτελούν βασικές προτεραιότητες της ενεργειακής πολιτικής της ΕΕ, τόσο για περιβαλλοντικούς λόγους όσο και για λόγους ασφάλειας εφοδιασμού. Στη συνάρτηση αυτήν, ο παρών κανονισμός θα συμβάλει στις προτεραιότητες αυτές παρέχοντας ουσιαστική στήριξη στα έργα υπεράκτιας αιολικής ενέργειας.
      Εν προκειμένω, η Επιτροπή υπενθυμίζει τις διάφορες άλλες νέες πρωτοβουλίες με τις οποίες υποστηρίζονται η ενεργειακή απόδοση και οι ανανεώσιμες ενεργειακές πηγές και τις οποίες πρότεινε η Επιτροπή ιδίως στο πλαίσιο του Ευρωπαϊκού Σχεδίου Ανάκαμψης, το οποίο υιοθετήθηκε από το Ευρωπαϊκό Συμβούλιο του Δεκεμβρίου του 2008. Στις πρωτοβουλίες αυτές περιλαμβάνονται:
      Τροποποίηση του κανονισμού του ΕΤΠΑ ώστε να επιτραπούν επενδύσεις ύψους έως 8 δισεκατομμυρίων EUR για την ενεργειακή απόδοση και τις ανανεώσιμες μορφές ενέργειας στις κατοικίες σε όλα τα κράτη μέλη.
      Μια σύμπραξη του δημόσιου με τον ιδιωτικό τομέα γα μια πρωτοβουλία «Ευρωπαϊκά ενεργειακώς αποδοτικά κτίρια» που αποσκοπεί στην προαγωγή πράσινων τεχνολογιών και στην ανάπτυξη ενεργειακώς αποδοτικών συστημάτων και υλικών σε νέα και ανακαινισμένα κτίρια. Υπολογίζεται ότι η συνολική χρηματοδότηση της δράσης αυτής θα ανέλθει σε 1 δισ. EUR: 500 εκατομ. EUR από τον υπάρχοντα προϋπολογισμό της Επιτροπή για το 7ο Πρόγραμμα-Πλαίσιο για το διάστημα 2010-2013 και 500 εκατομ. EUR από τη βιομηχανία.
      Η πρωτοβουλία «Ενωσιακή Πρωτοβουλία Χρηματοδότησης της Αειφόρου Ενέργειας» της ΕΚ και της ΕΤΕπ αποσκοπεί στη διευκόλυνση των επενδύσεων για έργα ενεργειακής απόδοσης και ανανεώσιμης ενέργειας σε αστικές περιοχές. Η Επιτροπή χρηματοδοτεί ένα μέσο παροχής τεχνικής βοήθειας του προγράμματος «Έξυπνη Ενέργεια-Ευρώπη» (ετήσιες πιστώσεις: 15 εκατομ. EUR το 2009). Το μέσο αυτό, το οποίο διαχειρίζεται η ΕΤΕπ, θα διευκολύνει την πρόσβαση σε δάνεια της ΕΤΕπ με σημαντικό πολλαπλασιαστικό αποτέλεσμα.
      Η δημιουργία από θεσμικούς επενδυτές της ΕΕ - υπό την ηγεσία της ΕΤΕπ - ενός αγοραστραφούς ταμείου συμμετοχών, ονόματι Marguerite: το Ευρωπαϊκό Ταμείο για την Ενέργεια, την Αλλαγή του Κλίματος και τις Υποδομές με Ορίζοντα το 2020. Το Ταμείο αυτό θα επενδύει στους τομείς της ενέργειας και της αλλαγής του κλίματος (ΔΕΔ-Ε, βιώσιμη παραγωγή ενέργειας, ανανεώσιμη ενέργεια, νέες τεχνολογίες, επενδύσεις για την ενεργειακή απόδοση, ασφάλεια εφοδιασμού καθώς και περιβαλλοντική υποδομή). Η Επιτροπή υποστηρίζει την πρωτοβουλία αυτήν.
      Εξάλλου, πριν από τα τέλη Νοεμβρίου 2009, η Επιτροπή θα υποβάλει την αναθεώρηση του σχεδίου δράσης για την ενεργειακή απόδοση όπως είχαν ζητήσει το Συμβούλιο (Συμπεράσματα του Ευρωπαϊκού Συμβουλίου του Μαρτίου 2009) και το Κοινοβούλιο [Ψήφισμα P6_TA(2009)0064 του ΕΚ].
      Οι εμπειρογνώμονες συμφωνούν ότι η ενεργειακή απόδοση είναι η φθηνότερη διαθέσιμη λύση για τη μείωση των εκπομπών αερίων θερμοκηπίου. Έως τον Νοέμβριο του 2009, η Επιτροπή θα παράσχει λεπτομερή ανάλυση των παραγόντων που εμποδίζουν τις επενδύσεις για μεγαλύτερη ενεργειακή απόδοση. Συγκεκριμένα, η Επιτροπή θα εξετάσει εάν απαιτούνται εντονότερα χρηματοοικονομικά κίνητρα υπό τη μορφή των χαμηλότοκων δανείων ή/και επιχορηγήσεων, τον τρόπο με τον οποίον θα μπορούσε, στη συνάρτηση αυτήν, να χρησιμοποιηθεί ο ευρωπαϊκός προϋπολογισμός, και, εφόσον είναι σκόπιμο, θα περιλάβει, μεταξύ άλλων, πρόσθετα κονδύλια για τη χρηματοδότηση της ενεργειακής απόδοσης στο νέο Ενωσιακό Μέσο Ενεργειακής Ασφάλειας και Υποδομής που θα υποβληθεί το 2010.
      Κατά την αναθεώρηση του σχεδίου δράσης για την ενεργειακή απόδοση, η Επιτροπή θα αποδώσει ιδιαίτερη προσοχή στη διάσταση γειτονίας της ενεργειακής απόδοσης. Θα αναλύσει τον τρόπο με τον οποίον μπορεί να παράσχει χρηματοοικονομικά και κανονιστικά κίνητρα στις χώρες γειτονίας προκειμένου να ενισχύσουν τις επενδύσεις τους στην ενεργειακή απόδοση.
      Εάν, στην έκθεση που θα υποβάλει το 2010 σχετικά με την εφαρμογή του κανονισμού δυνάμει του άρθρου 28, η Επιτροπή διαπιστώσει ότι δεν είναι δυνατόν να δεσμευθεί, μέχρι τα τέλη του 2010, μέρος των κονδυλίων που προβλέπονται για τα έργα του παραρτήματος του κανονισμού, η Επιτροπή θα προτείνει, εφόσον είναι σκόπιμο, τροποποίηση του κανονισμού η οποία να επιτρέπει τη χρηματοδότηση έργων στον τομέα της ενεργειακής απόδοσης και των ανανεώσιμων ενεργειακών πηγών, επιπλέον των προαναφερόμενων πρωτοβουλιών, με κριτήρια επιλεξιμότητας παρόμοια προς εκείνα που ισχύουν για τα έργα του παραρτήματος του παρόντος κανονισμού.
      
         Δήλωση της Πορτογαλίας
      
      Η Πορτογαλία ψηφίζει υπέρ της πρότασης, εξυπακουομένου, ωστόσο, ότι σε περίπτωση αναθεώρησης του Προγράμματος, δυνάμει του άρθρου 28, θα πρέπει να εξεταστεί η υπαγωγή έργων στον τομέα των ανανεώσιμων ενεργειακών πηγών και της ενεργειακής απόδοσης, ιδίως στα πλαίσια της παραγωγής σε μικρή κλίμακα και των ευφυών δικτύων και συστημάτων μέτρησης που συμβάλλουν στους στόχους των σημείων α) και β) του άρθρου 4 του κανονισμού.